CELEX: 32019D1298
Language: et
Date: 2019-07-31 00:00:00
Title: Nõukogu otsus (ÜVJP) 2019/1298, 31. juuli 2019, millega toetatakse Aafrika, Hiina ja Euroopa dialoogi ja koostööd relvade ja laskemoona kõrvalesuunamise ennetamiseks Aafrikas

2.8.2019   
               
               
                  ET
               
               
                  Euroopa Liidu Teataja
               
               
                  L 204/37
               
            
         NÕUKOGU OTSUS (ÜVJP) 2019/1298,
         31. juuli 2019,
         millega toetatakse Aafrika, Hiina ja Euroopa dialoogi ja koostööd relvade ja laskemoona kõrvalesuunamise ennetamiseks Aafrikas
         EUROOPA LIIDU NÕUKOGU,
         võttes arvesse Euroopa Liidu lepingut, eriti selle artikli 28 lõiget 1 ja artikli 31 lõiget 1,
         võttes arvesse liidu välisasjade ja julgeolekupoliitika kõrge esindaja ettepanekut
         ning arvestades järgmist:
         
                     (1)
                  
                  
                     Relvakaubandusleping jõustus 24. detsembril 2014 ja kõik liikmesriigid on selle osalised. Relvakaubanduslepingu eesmärk on kehtestada kõrgeimad võimalikud ühised rahvusvahelised standardid tavarelvastuse kaubanduse reguleerimiseks ning tavarelvade ebaseadusliku kaubanduse ennetamiseks ja likvideerimiseks ning nende kõrvalesuunamise ennetamiseks.
                  
               
                     (2)
                  
                  
                     Nõukogu võttis 19. novembril 2018 vastu ebaseaduslike tulirelvade, väike- ja kergrelvade ning nende laskemoona vastase võitluse ELi strateegia „Relvade turvalisuse tagamine, kodanike kaitsmine“ („strateegia“). Strateegia peamine eesmärk on väike- ja kergrelvade ebaseadusliku kaubanduse kõigi aspektide ennetamist, tõkestamist ja likvideerimist käsitleva ÜRO 2001. aasta tegevuskava täielik ja tõhus rakendamine. Strateegias märgitakse, et EL jätkab vastutustundliku ja tõhusa relvaekspordikontrolli edendamist ning et ta jätkab relvakaubanduslepingu ülemaailmse kohaldamise ja rakendamise toetamist. Strateegias märgitakse ka, et EL jätkab Aafrika Liidu ja asjaomaste piirkondlike majanduskogukondade toetamist seoses nende jõupingutustega võidelda ebaseadusliku väike- ja kergrelvade ning nende laskemoonaga kauplemise vastu.
                  
               
                     (3)
                  
                  
                     2017. aasta jaanuaris võeti Aafrika Liidu assamblee 28. korralisel istungil vastu Aafrika Liidu üldine praktiline tegevuskava, mis käsitleb relvade vaigistamist Aafrikas 2020. aastaks, kohustades seeläbi Aafrika Liidu liikmesriike: ohjeldama ebaseaduslike relvade ebaseaduslikku sissevoolu ja ringlust; takistama mässuliste juurdepääsu relvadele; ning katkestama kooskõlas relvakaubanduslepinguga sidemed ebaseaduslike relvade tarnijate ja saajatega, kehtestades muu hulgas keelud.
                  
               
                     (4)
                  
                  
                     Oma 18. juuli 2016. aasta järeldustes ELi Hiinat käsitleva strateegia kohta toetab nõukogu korrapärase ja sisulise ELi ja Hiina dialoogi algatamist, et leida üheskoos liikmesriikidega suurem ühisosa seoses desarmeerimise, massihävitusrelvade leviku tõkestamise, terrorismivastase võitluse, rände ja küberjulgeolekuga.
                  
               
                     (5)
                  
                  
                     ÜRO kolmas konverents, mis vaatas läbi ÜRO ebaseaduslike väike- ja kergrelvade vastase tegevuskava rakendamisel tehtud edusammud, võttis 30. juunil 2018 vastu lõppdokumendi, milles märgitakse, et ta uuendab oma kohustust ennetada ja tõkestada väike- ja kergrelvade ümbersuunamist. Riigid kinnitavad oma valmisolekut teha rahvusvahelist koostööd ja tugevdada piirkondlikku koostööd parema koordineerimise, konsulteerimise, teabevahetuse ja operatiivkoostöö kaudu, kaasates asjaomased piirkondlikud ja allpiirkondlikud organisatsioonid ning samuti õiguskaitse-, piirikontrolli- ning ekspordi- ja litsentse väljastavad asutused. Samuti kohustuvad riigid omavahel suhtlema ning vastavalt riikide õigusraamistikele ja turvanõuetele rakendama saadud kogemusi, õppetunde ja parimaid tavasid, mis on seotud väike- ja kergrelvade ekspordi-, impordi- ja transiidikontrolliga, sealhulgas sertifitseerimisprotsesside ja lõppkasutaja sertifikaatidega.
                  
               
                     (6)
                  
                  
                     Kestliku arengu tegevuskavas aastani 2030 kinnitatakse, et väike- ja kergrelvade ebaseadusliku kaubanduse tõkestamine on vajalik paljude kestliku arengu eesmärkide, sealhulgas rahu, õigluse ja tugevate institutsioonide, vaesuse vähendamise, majanduskasvu, tervishoiu, soolise võrdõiguslikkuse ja ohutute linnadega seotud eesmärkide saavutamiseks. Seega on kõik riigid kestliku arengu eesmärgi nr 16.4 raames võtnud endale kohustuse oluliselt vähendada ebaseaduslikke raha- ja relvavooge.
                  
               
                     (7)
                  
                  
                     Nõukogu võttis 27. veebruaril 2012 vastu otsuse 2012/121/ÜVJP, (1) millega toetatakse ELi-Hiina-Aafrika vahelise tavarelvastuse kontrolli alase dialoogi ja koostöö edendamist. Seda projekti on Saferworld edukalt rakendanud, kuid kõnealuses otsuses seatud eesmärkide saavutamiseks on vaja teha selles vallas rohkem jõupingutusi.
                  
               
                     (8)
                  
                  
                     Alates 2008. aastast on nõukogu võtnud vastu 11 otsust vastutustundliku relvaekspordikontrolli alase teavitustegevuse toetamiseks vastavalt relvakaubanduslepingule ja nõukogu ühisele seisukohale 2008/944/ÜVJP, (2) kuid Hiinaga on selles küsimuses suhtlemine olnud piiratud,
                  
               ON VASTU VÕTNUD KÄESOLEVA OTSUSE:
         
            Artikkel 1
            
               1.   Käesoleva otsuse eesmärk on aidata kaasa relvade ja laskemoona kõrvalesuunamise ennetamisele ja tõkestamisele.
            
            
               2.   Vastavalt lõikele 1 toetab liit järgmisi eesmärke:
               
                           a)
                        
                        
                           suurendada Aafrika, Hiina ja liidu sidusrühmade teadlikkust sellest, kuidas ebaseaduslik relvade, eriti väike- ja kergrelvade ning nende laskemoona voog volitamata jõududele süvendab märkimisväärselt julgeoleku ja vägivalla suurenemist Aafrika eri osades, õõnestades seeläbi sotsiaalset sidusust, avalikku julgeolekut, sotsiaal-majanduslikku arengut ja riigiasutuste tõhusat toimimist;
                        
                     
                           b)
                        
                        
                           edendada vastutustundlikkust seoses seadusliku relvakaubandusega ning näidata Aafrika, Hiina ja liidu sidusrühmadele, kuidas tõhus relvaekspordikontroll võib aidata vähendada relvade ebaseaduslikule turule kõrvalesuunamise ohtu.
                        
                     
            
               3.   Nende eesmärkide saavutamiseks toetatakse käesoleva otsusega ühise valitsusvälise Aafrika, Hiina ja Euroopa tavarelvastuse kontrolli eksperdirühma („eksperdirühm“) loomist ja arendamist, mille peamised ülesanded on suurendada teadlikkust ja kaasatust ning panna Aafrika, Hiina ja liidu poliitilisi kogukondi võtma meetmeid ning tugevdada piirkondlikku ja rahvusvahelist koostööd, et ennetada relvade ja laskemoona kõrvalesuunamist Aafrikas.
            
            
               4.   Käesoleva otsuse eeldatavad tulemused on järgmised:
               
                           a)
                        
                        
                           parem arusaamine relvade kõrvalesuunamise ja väärkasutamise mõjust Aafrikas, mis tuleneb Aafrika, Hiina ja liidu teadlaste ja akadeemiliste ringkondade ühisest teadustööst ja meetmetele suunatud analüüsist, koos soovitustega Hiina toetatavate eriprojektide kohta;
                        
                     
                           b)
                        
                        
                           Aafrika, Hiina ja liidu sidusrühmade suurem teadlikkus tõhusa relvaekspordikontrolli rollist Aafrikas ebaseaduslike relvade ja laskemoona kõrvalesuunamise ja negatiivse mõju ohu leevendamisel;
                        
                     
                           c)
                        
                        
                           Hiina suurem panus asjakohastesse rahvusvahelistesse ja piirkondlikesse algatustesse, mille hulka kuuluvad Aafrika Liidu algatus, mis käsitleb relvade vaigistamist Aafrikas 2020. aastaks ja relvakaubanduslepingu rakendamine;
                        
                     
                           d)
                        
                        
                           väikerelvade kontrolli kaalumine Hiina ja Aafrika koostööfoorumi (FOCAC) dialoogi raames;
                        
                     
                           e)
                        
                        
                           luuakse uued foorumid, kuhu kuuluvad Aafrika, Hiina ja liidu valitsuste, kodanikuühiskonna ning äri- ja akadeemiliste ringkondade eksperdid, kes aitavad edendada ELi ja Hiina kõrgetasemelist strateegilist dialoogi.
                        
                     
            
               5.   Projektide otsesed kasusaajad on umbes 500 Aafrika, Hiina ja liidu poliitikaringkondade osalejat, sealhulgas valitsusvälised organisatsioonid, mõttekojad, tööstussektori esindajad, tavarelvastuse kontrolli eest vastutavad valitsusametnikud ja parlamendiliikmed. Kaudsed kasusaajad on Aafrika elanikkond, kogukonnad, rühmad ja üksikisikud, keda ebaseaduslike relvade ja laskemoona levik mandril negatiivselt mõjutab.
            
            
               6.   Projekti üksikasjalik kirjeldus on esitatud käesoleva otsuse lisas.
            
         
         
            Artikkel 2
            
               1.   Käesoleva otsuse rakendamise eest vastutab liidu välisasjade ja julgeolekupoliitika kõrge esindaja („kõrge esindaja“).
            
            
               2.   Artiklis 1 osutatud projekti tehnilise rakendamise eest vastutab valitsusväline organisatsioon Saferworld.
            
            
               3.   Saferworld täidab oma ülesandeid kõrge esindaja vastutusel. Sel eesmärgil sõlmib kõrge esindaja Saferworldiga vajalikud kokkulepped.
            
         
         
            Artikkel 3
            
               1.   Lähtesumma artiklis 1 osutatud liidu rahastatava projekti rakendamiseks on 994 007 eurot.
            
            
               2.   Kulutusi, mida rahastatakse lõikes 1 sätestatud lähtesummast, hallatakse vastavalt liidu eelarve suhtes kohaldatavatele menetlustele ja normidele.
            
            
               3.   Järelevalvet lõikes 1 osutatud kulude nõuetekohase haldamise üle teeb komisjon. Sel eesmärgil sõlmib komisjon Saferworldiga asjakohase rahastamislepingu. Rahastamislepingus nähakse ette, et Saferworld peab tagama liidu rahalise abi nähtavuse, mis vastab selle suurusele.
            
            
               4.   Komisjon püüab sõlmida lõikes 3 nimetatud rahastamislepingu niipea kui võimalik pärast käesoleva otsuse jõustumist. Ta teavitab nõukogu kõigist raskustest selles protsessis ning rahastamislepingu sõlmimise kuupäevast.
            
         
         
            Artikkel 4
            
               1.   Kõrge esindaja annab nõukogule Saferworldi poolt regulaarselt koostatavate kvartaliaruannete põhjal aru käesoleva otsuse rakendamise kohta. Nimetatud aruannete põhjal peab nõukogu viima läbi hindamise.
            
            
               2.   Komisjon annab aru artiklis 1 osutatud projekti finantsaspektide kohta.
            
         
         
            Artikkel 5
            
               1.   Käesolev otsus jõustub selle vastuvõtmise päeval.
            
            
               2.   Käesolev otsus kaotab kehtivuse 36 kuu möödumisel artikli 3 lõikes 3 osutatud rahastamislepingu sõlmimisest. Kui kuue kuu jooksul alates käesoleva otsuse jõustumise kuupäevast ei ole nimetatud lepingut sõlmitud, kaotab otsus kehtivuse.
            
         
         
            Brüssel, 31. juuli 2019
            
               
                  Nõukogu nimel
               
               
                  eesistuja
               
               T. TUPPURAINEN
            
         
         
            (1)  Nõukogu 27. veebruari 2012. aasta otsus 2012/121/ÜVJP, millega toetatakse ELi-Hiina-Aafrika vahelise tavarelvastuse kontrolli alase dialoogi ja koostöö edendamist (ELT L 54, 28.2.2012, lk 8).
         
            (2)  Nõukogu 8. detsembri 2008. aasta ühine seisukoht 2008/944/ÜVJP, millega määratletakse sõjatehnoloogia ja -varustuse ekspordi kontrolli reguleerivad ühiseeskirjad (ELT L 335, 13.12.2008, lk 99).
      
      
         
            LISA
            AAFRIKA, HIINA JA EUROOPA DIALOOG JA KOOSTÖÖ RELVADE JA LASKEMOONA KÕRVALESUUNAMISE ENNETAMISEKS AAFRIKAS
            1.   Projekti ja tegevuste kirjeldus
            Projekt koosneb kahest põhietapist, mille kokkuvõte on esitatud allpool punktis 1.1, milles käsitletakse eksperdirühma loomist, ja punktis 1.2, milles käsitletakse teavitustegevust, mis on suunatud Aafrika, Hiina ja liidu sidusrühmadele, edendamaks meetmeid relvade ja laskemoona kõrvalesuunamise ennetamiseks Aafrikas.
            1.1.   1. etapp: Ühise valitsusvälise Aafrika, Hiina ja Euroopa eksperdirühma loomine ja arendamine relvade ja laskemoona kõrvalesuunamise ennetamiseks Aafrikas
            1.1.1.   Eesmärgid
            Luua ühine valitsusväline Aafrika, Hiina ja Euroopa eksperdirühm („eksperdirühm“), mis ühendaks Aafrika, Hiina ja liidu valitsusvälised eksperdid, kes tegelevad Aafrika, Hiina ja liidu sidusrühmadele suunatud teavitustegevusega ning toetavad kolmepoolset dialoogi ja koostööd, et ennetada relvade ja laskemoona kõrvalesuunamist Aafrikas, eesmärgiga:
            
                        a)
                     
                     
                        selgitada, millised on relvade, eelkõige väike- ja kergrelvade ning nende laskemoona kõrvalesuunamise julgeoleku-, sotsiaal-majanduslikud ja humanitaarkulud Aafrikas, ning demonstreerida viise, kuidas relvade üleandmise parem kontroll, ka tarnijate poolne, võib aidata vähendada relvade volitamata jõududele kõrvalesuunamise ohtu;
                     
                  
                        b)
                     
                     
                        aidata suunata ELi ja Hiina kõrgetasemelist strateegilist dialoogi, eelkõige seoses julgeoleku ja relvastuskontrolli alase koostööga Aafrikas;
                     
                  
                        c)
                     
                     
                        jagada oma liikmete seas teavet, ideid, oskusteavet ja teadusuuringuid ning hinnata praeguse poliitika ja algatuste tõhusust;
                     
                  
                        d)
                     
                     
                        läheneda aktiivselt valitsustasandi sidusrühmadele ja esitada neile soovitusi. Aafrika, Hiina, liidu ja liikmesriikide ametnikke kutsutakse üles järgima eksperdirühma tööd ja andma sellesse oma panus.
                     
                  1.1.2.   Tegevused
            Tegevused, mida toetatakse 1. etapi ülesannete täitmisel, hõlmavad järgmist:
            
                        a)
                     
                     
                        Saferworldi poolt valitsuste, ettevõtlussektori, kodanikuühiskonna organisatsioonide, akadeemiliste asutuste, mitmepoolsete asutuste peamiste partnerite ja sidusrühmade ning piirkondlike ja kogukonna tasandil osalejate, kes on projekti edu ja jätkusuutlikkuse seisukohast määrava tähtsusega, kaasamise metoodika kaardistamine ja arendamine;
                     
                  
                        b)
                     
                     
                        tuginedes otsuse 2012/121/ÜVJP raames toetatud liidu projekti saavutustele: i) kuni 20 ettevalmistava ja järelkohtumise korraldamine Aafrikas, Hiinas ja Euroopas, et suurendada teadlikkust projektist, sealhulgas selle struktuurist ja ajakavast, ning tagada asjaomaste asutuste toetus; ii) Aafrika, Hiina ja liidu peamiste ekspertide leidmine eksperdirühmas osalemiseks; iii) üksikasjalike töökavade väljatöötamine eksperdirühma loomiseks ja käivitamiseks; iv) projekti koordineerimisrühma loomine; v) rühmasiseselt ülesannete piiritlemine ja jaotamine; ning vi) tegevuste rakendamisel tehtavate edusammude jälgimine ja hindamine;
                     
                  
                        c)
                     
                     
                        eksperdirühma loomine kolmepoolse dialoogi ja koostöö toetamiseks. Eksperdirühma kuulub eeldatavasti üheksa väikerelvade kontrolli eksperti Aafrika, Hiina ja Euroopa mõttekodadest, teaduskeskustest ja akadeemilistest asutustest, kes valitakse välja nende huvide, oskusteabe ja projektis osalemise võimaluste alusel;
                     
                  
                        d)
                     
                     
                        luuakse eksperdirühma veebisait, mis toimib eksperdirühma avaliku liidese veebiplatvormina;
                     
                  
                        e)
                     
                     
                        eksperdirühma kolm kohtumist (üks Aafrikas, üks Hiinas ja üks Euroopas), et võimaldada eksperdirühma liikmetel ning Aafrika, Hiina, liidu ja liikmesriikide ametnikel omavahel suhelda ja üksteiselt õppida, samuti anda suuniseid teadlikkuse suurendamise ja teadustegevuse rakendamisel.
                     
                  1.1.3.   Tulemused
            Eksperdirühmast on saanud käesoleva otsusega edendatava dialoogiprotsessi tugisammas, millel on oluline roll Aafrika, Hiina ja Euroopa väikerelvade leviku kontrolli ekspertide kokkutoomisel, aidates ületada lõhet teadus- ja poliitikaringkondade vahel ning tagades, et projekti tulemused edastatakse tõhusal viisil Aafrika, Hiina, Euroopa valitsustele ja liidu institutsioonidele.
            1.2.   2. etapp: Aafrika, Hiina ja liidu valitsustasandi sidusrühmade teavitamine relvade ja laskemoona kõrvalesuunamise ennetamisest ning ebaseadusliku omamise, üleandmise ja kasutamise vastu võitlemisest Aafrikas
            1.2.1   Eesmärgid
            
                        a)
                     
                     
                        Vähendada relvade ja laskemoona kõrvalesuunamist Aafrika mandril, vähendades seega ohtu inimeste julgeolekule ning aidates kaasa rahumeelse ja turvalise keskkonna loomisele Aafrika elanike jaoks ja soodustades arengut.
                     
                  
                        b)
                     
                     
                        Toetada Aafrika riike järgmiste tegevuskavade rakendamisel: Aafrika Liidu üldine praktiline tegevuskava, mis käsitleb relvade vaigistamist Aafrikas 2020. aastaks, ning piirkondlike majandusühenduste asjakohased strateegiad.
                     
                  
                        c)
                     
                     
                        Edendada koostoimet muude asjakohaste rahvusvaheliste ja piirkondlike algatuste, sealhulgas relvakaubanduslepingu, ÜRO väike- ja kergrelvade alase tegevuskava ja ÜRO tulirelvade protokolli rakendamisel.
                     
                  
                        d)
                     
                     
                        Koordineerida ja luua koostoimet asjaomaste liidu toetatud algatustega Aafrikas, sealhulgas ELi relvaekspordikontrolli ja relvakaubanduslepingu teavitusprojektidega, mida toetatakse nõukogu otsustega (ÜVJP) 2018/299 (1) ja (ÜVJP) 2018/101, (2) ning Conflict Armament Research Ltd. (CAR) algatusega iTrace, mida toetatakse nõukogu otsusega (ÜVJP) 2017/2283 (3).
                     
                  
                        e)
                     
                     
                        Osaleda praegu Hiinas toimuva mitmeaastase õigusliku läbivaatamise protsessis, mille tulemusena võetakse vastu uus ekspordikontrolli seadus.
                     
                  
                        f)
                     
                     
                        Toetada väikerelvade kontrollimisel kogukonna tasandil tehtavat tööd, kaasates inimesi rohujuure tasandil ning pakkudes neile võimalusi end väljendada ja leida viise ebaseaduslike relvade ja laskemoona põhjustatud inimohvrite vähendamiseks.
                     
                  
                        g)
                     
                     
                        Toetada Aafrika, Hiina ja liidu ekspertide ühist teadustegevust ja meetmetele suunatud analüüsi relvade ja laskemoona kõrvalesuunamise ja kuritarvitamisega seotud probleemide kohta Aafrikas ning anda soovitusi konkreetsete meetmete kohta, mis aitavad tegeleda ebaseaduslike relvade ja laskemoonaga seotud ohtudega ja neid vähendada. Nende hulka võivad kuuluda järgmised meetodid (kuid loetelu pole ammendav): ekspordikontroll; relvade ja laskemoona ohutu ja turvaline ladustamine; relvade ja laskemoona liigsete varude hävitamine; märgistamine, registripidamine ja päritolu kindlakstegemine, sealhulgas ebaseadusliku relvade tuvastamise ja päritolu kindlakstegemise eest vastutavate ÜRO missioonidega tehtav koostöö; relvaembargode jälgimine ja jõustamine; ning operatiivse teabe vahetamine relvakaubandusega seotud võrgustike lõhkumiseks.
                     
                  1.2.2.   Tegevused
            Tegevused, mida toetatakse 2. etapi ülesannete täitmisel, hõlmavad järgmist:
            
                        a)
                     
                     
                        kaks seminari (üks Aafrikas ja üks Hiinas) teemal „Aruandekohustuse ja vastutuse edendamine seoses relvakaubandusega ning relvade ja laskemoona volitamata ja destabiliseerivatele jõududele kõrvale suunamise ennetamine Aafrikas“, mis korraldatakse tavarelvastuse kontrolli eksperdirühma egiidi all, kelle liikmed abistavad organisatsiooni Saferworld ja osalevad ka ise üritustel;
                     
                  
                        b)
                     
                     
                        infodokumendi koostamine teemal „Ebaseaduslike relvade ja laskemoona leviku tõkestamine Aafrikas“ ja selle levitamine: soovitused FOCAC tippkohtumiseks esitatakse enne 2021. aastal toimuvat tippkohtumist;
                     
                  
                        c)
                     
                     
                        infodokumendi koostamine inglise ja hiina keeles teemal „Ebaseaduslike relvade ja laskemoona levik Aafrikas: mida saavad tarnivad riigid teha kõrvalesuunamise riski maandamiseks?“;
                     
                  
                        d)
                     
                     
                        eksperdirühma kolm kümnepäevast kohapealset uurimisvisiiti kolmes Aafrika riigis, et käsitleda ebaseaduslike relvade ja laskemoona leviku ja kontrollimatu ringlusega seotud küsimusi (sealhulgas volitatud veo ja hoiustamise käigus kõrvalesuunamise protsesside keerukus ning problemaatilised piiriülesed nähtused, näiteks kariloomade vargus, mida ebaseaduslike relvade ja laskemoona leviku abil toetatakse);
                     
                  
                        e)
                     
                     
                        eksperdirühma kohapealse uurimistöö kohta kolme uuringukokkuvõtte koostamine (hiina, inglise ja prantsuse keeles) koos soovitustega praktilisteks meetmeteks, mille abil käsitleda ebaseaduslike relvade ja laskemoona probleeme, pöörates erilist tähelepanu Aafrika, Hiina ja liidu relvatarnijate rollile kõrvalesuunamise ohu vähendamisel;
                     
                  
                        f)
                     
                     
                        ligikaudu 20 kahepoolset kohtumist Aafrika, Hiina ja liikmesriikide ametiisikute vahel, et jagada ja tõhusalt arutada eksperdirühma soovitusi, suurendada teadlikkust ja poliitilist tahet koostööprojektide läbiviimiseks ametlikul tasandil;
                     
                  
                        g)
                     
                     
                        ebaseaduslike relvade ja laskemoona levitamist Aafrikas käsitleva ühe uurimisaruande koostamine (hiina, inglise ja prantsuse keeles) ja levitamine. Aruandes hinnatakse praeguste meetmete tulemuslikkust ja antakse soovitusi võimalike projektide kohta, mille abil paremini käsitleda ebaseaduslike relvade ja laskemoona küsimust, vähendades seeläbi nende kahjulikku mõju ja aidates parandada rahu ja julgeolekut riigi, piirkonna ja rahvusvahelisel tasandil. Aruandes pööratakse erilist tähelepanu Aafrika, Hiina ja liidu relvatarnijate rollile relvade kõrvalesuunamise ohu vähendamisel Aafrikas;
                     
                  
                        h)
                     
                     
                        ühe lõpuseminari korraldamine Hiinas, mille eesmärk on anda ülevaade uurimis- ja dialoogiprotsessi põhjal tehtud soovitustest ja näidata, millist kasu toob Aafrika, Hiina ning liidu ja liikmesriikide koostöö ja osalemine ühistes tegevustes, samuti kehtestada protsessid dialoogi jätkamiseks tulevikuks.
                     
                  1.2.3.   Tulemused
            
                        —
                     
                     
                        500 Aafrika, Hiina ja liidu poliitikasektori osalejal, sealhulgas tavarelvastuse ekspordi kontrolli eest vastutavatel ametiisikutel, teadlastel, parlamendisaadikutel, valitsusvälistel organisatsioonidel, tööstussektori esindajatel ja ajakirjanikel on suurem teadlikkus, arusaam ja suuremad teadmised teguritest, mis soodustavad ebaseaduslike relvade ja laskemoona laia levikut Aafrikas, peamistest probleemidest ja mõjuritest kohapeal ning relvatarnijate rollist ja vastutusest seoses kõrvalesuunamise riski maandamisega relvade veol.
                     
                  
                        —
                     
                     
                        60 Aafrika, Hiina, liidu ja liikmesriikide ametiisikute ja kodanikuühiskonna osalejate vahel on sisse seatud tõhusam dialoog, suhtlemine ja koostöö relvade ja laskemoona kõrvalesuunamise ennetamisel ja tõkestamisel, sealhulgas nende valdkondade kindlaksmääramise kaudu, kus tuleks teha praktilist koostööd Aafrika, Hiina ja liidu vahel, mis aitab vähendada relvade ja laskemoona kõrvalesuunamist Aafrikas.
                     
                  
                        —
                     
                     
                        Vähenenud on selliste intsidentide ja juhtumite arv, mille puhul relvad ja laskemoon on suunatud kõrvale volitamata ja destabiliseerivatele jõududele Aafrikas.
                     
                  
                        —
                     
                     
                        Toetatud on järgmiste tegevuskavade rakendamist: Aafrika Liidu üldine praktiline tegevuskava, mis käsitleb relvade vaigistamist Aafrikas 2020. aastaks, ning ÜRO ebaseaduslike väike- ja kergrelvade vastane tegevuskava.
                     
                  
                        —
                     
                     
                        Aafrika ja Hiina riiklikud õigusnormid on suuremas vastavuses rahvusvaheliste relvaekspordikontrolli standarditega, nagu relvakaubandusleping, eesmärgiga maandada relvadega kauplemisel nende kõrvalesuunamise riski.
                     
                  
                        —
                     
                     
                        FOCACi päevakorda on toodud tagasi relvakontrolli küsimus, mis on oluline lähtepunkt Aafrika ja Hiina vahelise, relvade volitamata ja destabiliseerivatele jõududele kõrvalesuunamise ennetamist Aafrikas käsitleva dialoogi ja koostöö tõhustamiseks.
                     
                  
                        —
                     
                     
                        Koostatud on tõenditel põhinev analüüs ebaseaduslike relvade ja laskemoona probleemist Aafrikas, tuginedes Aafrika, Hiina ja liidu ekspertide ühisele kohapealsele uurimistööle, mis aitab paremini ja üldisemalt mõista relvade volitamata ja destabiliseerivatele jõududele kõrvalesuunamise ja edasiandmise küsimust ning loob tugevama ühise aluse Aafrika, Hiina ja liidu tõhusamale koostööle probleemi lahendamisel.
                     
                  
                        —
                     
                     
                        Kindlaks on määratud praktilised vahendid, mille abil käsitleda ebaseaduslike relvade ja ebaseadusliku laskemoona levikuga seonduvaid ohte ning vajadust ühiste ja koostööl põhinevate rahvusvaheliste meetmete järele, kooskõlas suuremate rahvusvahelisel ja piirkondlikul tasandil võetud kohustuste ja tehtud poliitiliste algatustega, nagu ÜRO ebaseaduslike väike- ja kergrelvade vastane tegevuskava, tuvastamist ja päritolu kindlakstegemist võimaldav rahvusvaheline vahend, kestliku arengu tegevuskava 2030, relvakaubandusleping, Aafrika Liidu strateegia väike- ja kergrelvade ebaseadusliku leviku, ringluse ja kaubanduse kontrollimiseks, ELi ja Hiina strateegiline koostöökava 2020, ELi Hiinat käsitlev strateegia ja ebaseaduslike tulirelvade, väike- ja kergrelvade ning nende laskemoona vastast võitlust käsitlev ELi strateegia ning piirkondlike majandusühenduste asjakohased strateegiad ja tegevuskavad.
                     
                  
                        —
                     
                     
                        Tõhustatud on Aafrika riiklike ametiasutuste ja piirkondlike organisatsioonide suutlikkust teha kindlaks tehnilise abi erivajadused ning dialoogis Hiina ja ELiga on kindlaks määratud sobivad platvormid, et suunata ressursse selliste vajaduste rahuldamiseks.
                     
                  2.   Seminaridel ning projekti ametlikku algust ja lõppu tähistavatel üritustel osalejad ning selliste seminaride ja ürituste toimumispaigad
            Kui käesolevast lisast ei tulene teisiti, teeb Saferworld ettepaneku projekti raames kavandatud seminaride ja muude ürituste potentsiaalsete osalejate ja toimumispaikade kohta; ettepaneku kiidab seejärel heaks kõrge esindaja, konsulteerides nõukogu pädevate organitega.
            3.   Sooline aspekt
            Käesoleva projekti rakendamisega seotud strateegiates ja tegevustes võtab Saferworld arvesse soolist aspekti, nii et projekti mõjutaksid, selles osaleksid ja sellest saaksid kasu mehed ja naised võrdselt. Saferworld julgustab võimaluste piires projekti partnereid tagama, et projekti tegevustes osalevad delegatsioonid koosneksid mõlema soo esindajatest ning et ebaseaduslike relvade ja laskemoonaga seotud soolist aspekti võetakse arvesse kõigi seminaride ja õppekülastuste puhul.
            4.   Partnerid
            Projekti peamiste partneritena nähakse Hiina relvakontrolli ja desarmeerimise assotsiatsiooni ning Keenias asuvat julgeolekuküsimuste uurimis- ja teabekeskust (Security Research and Information Centre).
            5.   Juhtkomitee
            Projekti juhtkomitee koosneb kõrge esindaja, komisjoni ja Saferworld esindajatest. Juhtkomitee vaatab käesoleva otsuse rakendamise läbi kord iga kuue kuu tagant, kasutades muu hulgas elektroonilisi kommunikatsioonivahendeid.
            6.   Aruandlus
            Saferworld koostab kirjeldava aruande iga kuue kuu tagant, et hinnata edusamme projekti tulemuste saavutamisel. Saferworld esitab samuti kirjeldava ja finantsaruande ning lõpparuande kuue kuu jooksul pärast rakendamisperioodi lõppu.
            7.   Liidu nähtavus ja abimaterjalide kättesaadavus
            Projekti raames koostatud materjalide ja projekti käsitleva veebisaidiga tagatakse liidu nähtavus, tuginedes eelkõige Euroopa Liidu välistegevuse alase teabe edastamise ja nähtavuse käsiraamatus esitatud logole ja graafikale. Poliitiliste järelmeetmete tõhustamiseks ja nähtavuse suurendamiseks peaksid liidu delegatsioonid osalema kolmandates riikides toimuvatel üritustel.
            
               (1)  Nõukogu 26. veebruari 2018. aasta otsus (ÜVJP) 2018/299, millega edendatakse massihävitusrelvade leviku tõkestamise ja desarmeerimise valdkonnaga tegelevate sõltumatute mõttekodade Euroopa võrgustikku massihävitusrelvade leviku vastase ELi strateegia rakendamise toetamiseks (ELT L 56, 28.2.2018, lk 46).
            
               (2)  Nõukogu 22. jaanuari 2018. aasta otsus (ÜVJP) 2018/101 tulemusliku relvaekspordi kontrolli edendamise kohta (ELT L 17, 23.1.2018, lk 40).
            
               (3)  Nõukogu 11. detsembri 2017. aasta otsus (ÜVJP) 2017/2283, millega toetatakse ebaseaduslikest väike- ja kergrelvadest ning muudest ebaseaduslikest tavarelvadest ja laskemoonast teavitamise ülemaailmset mehhanismi, et vähendada nendega ebaseaduslikult kauplemise riski („iTrace III“) (ELT L 328, 12.12.2017, lk 20).